येँ - किपु नगरपालिकां किपू क्षेत्रयात प्लाष्टिक मुक्त क्षेत्र घोषणा यानाः मंगलवाःनिसें अभियान न्ह्याकूगु दु । अभियान वइगु असार मसान्त तक न्ह्याइगु खँ किपू नगरपालिका २ नम्बर वडाया अध्यक्ष रमेशमान डंगोलं 'नेपालभाषा टाइम्स' यात कनादीगु दु ।
वय्कःया कथं निला तक अभियान न्ह्याकेधुंकाः अनं लिपा पूवंक हे प्लाष्टिकया झोला आदियात प्रतिबन्ध तयेगु कथं तयारी जुयाच्वंगु दु । प्लाष्टिकया कारणं नगर फोहोर खनेदुगुलिं प्याष्टिकया पलेसा मेगु विकल्प मालेगु कथं तयारी जुयाच्वंगु खँ नं वय्कलं कनादीगु दु । किपुली न्हापा नं थ्व अभियान न्ह्याःगु खःसा तःभुखाय् लिपा दिनाच्वंगु खः ।
